**A nemzetgazdasági miniszter**

**……./2014. (….) NGM rendelete**

**a számla és a nyugta adóigazgatási azonosításáról, valamint az elektronikus formában megőrzött számlák adóhatósági ellenőrzéséről szóló 23/2014. (VI.30.) NGM rendelet módosításáról**

Az adózás rendjéről szóló 2003. évi XCII. törvény 175. § (28) bekezdés a), b) és c) pontjában, továbbá az általános forgalmi adóról szóló 2007. évi CXXVII. törvény 260. § (1) bekezdés d) és i) pontjában kapott felhatalmazás alapján, a Kormány tagjainak feladat- és hatásköréről szóló 152/2014. (VI. 6.) Korm. rendelet 90. § 1. pontjában foglalt feladatkörömben eljárva – a következőket rendelem el:

1. A számla és a nyugta adóigazgatási azonosításáról, valamint az elektronikus formában megőrzött számlák adóhatósági ellenőrzéséről szóló 23/2014. (VI. 30.) NGM rendelet (a továbbiakban: Rendelet) 2. §-a következő 5. ponttal egészül ki:

*[E rendelet alkalmazásában]*

„5. *adatexport*: az adóalany által elektronikus adathordozón tárolt adatoknak az adóhatóság rendelkezésére bocsátása a 2. melléklet szerint és a 3. mellékletben meghatározott adatszerkezetben.”

1. A Rendelet 8. § (1) bekezdése a következő c) ponttal egészül ki:

*[A számlázó programmal szemben követelmény, hogy]*

„*c)* rendelkezzen a 12. § (1) bekezdése szerinti „adóhatósági ellenőrzési adatszolgáltatás” elnevezésű funkcióval.”

1. A Rendelet 12. §-a helyébe a következő rendelkezés lép:

„12. § (1) A számlázó programnak olyan önálló, de a programba beépített, „adóhatósági ellenőrzési adatszolgáltatás” elnevezésű funkcióval kell rendelkeznie, amelynek elindításával adatexport végezhető

1. a kezdő és záró dátum (év, hónap, nap) megadásával meghatározható időszakban kibocsátott, illetve
2. a kezdő és a záró számlasorszám megadásával meghatározható sorszámtartományba tartozó számlákra.

(2) Az adóhatóság jogosult a számla kiállításának folyamatát úgy is ellenőrizni, hogy felügyelete alatt a számla kiállítója – próbajelleggel – bocsát ki számlát.”

1. A Rendelet a következő 23/A. §-al egészül ki:

„23/A. § A rendelet tervezetének a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló 1998. június 22-i 98/34/EK európai parlamenti és tanácsi irányelv 8-10. cikke szerinti előzetes bejelentése megtörtént.”

1. A Rendelet

*a)* 2. § 4. pontjában a „*nyugta.*” szövegrész helyébe a „*nyugta;*”

*b)* 8. § (1) bekezdés b) pontjában a „*11.§ szerint bejelentsék.*” szövegrész helyébe a „*11. § szerint bejelentsék, és*”

szövegrész lép.

***Záró rendelkezések***

1. Ez a rendelet 2016. január 1-jén lép hatályba.
2. A rendelet tervezetének a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról szóló 1998. június 22-i 98/34/EK európai parlamenti és tanácsi irányelv 8-10. cikke szerinti előzetes bejelentése megtörtént.

Budapest, 2014. július „….”

**Varga Mihály**

**nemzetgazdasági miniszter**

|  |  |  |
| --- | --- | --- |
|  |  |  |
|  |  |  |
|  |  |  |

**INDOKOLÁS**

**Általános indokolás**

Figyelemmel az információtechnológiai fejlődésre és ezen eredményeknek az adóellenőrzések során történő minél nagyobb fokú hasznosítására, azok hatékonyságának növelése érdekében a Javaslat a számlázó programokkal és az adóalanyoknál meglévő elektronikusan tárolt adatokkal szemben határozza meg, hogy azokat milyen adatszerkezetben kell az adóhatóság rendelkezésére bocsátani.